Leslie Mannová

Životopis

Leslie sa narodila v San Franciscu v Kalifornii a vyrastala na Newport Beach. Jej babka bola dcérou fínskych prisťahovalcov a má troch starších bratov. Vyštudovala strednú školu Corona del Mar, ďalej sa sústredila na herectvo ktoré aj vyštudovala so zameraním na komédiu a improvizáciu.

Kariéra

Svoju kariéru zahájila už ako osemnásťročná keď sa objavovala v niekoľkých reklamách. V roku 1991 sa objavila vo filme Virgin High ktorý nezožal veľký úspech. V roku 1995 potvrdila svoju účasť v komédii Bena Stillera The Cable Guy kde hrala po boku Jima Carreyho. Neskôr sa objavila v úlohe Ursuly po boku Brendana Frasera v komédii George of the Jungle. Od filmových štúdií si dala pauzu a vrátila sa k nim až v roku 1999 filmom Big Daddy. Svoj herecký talent ukázala aj v dramatickom filme Timecode (2000). V nezvyčajnej úlohe sa predstavila v roku 2005 po boku Stevea Carella v komédii The 40 Year-Old Virgin.
V roku 2007 hrala vo filme ktorý režíroval jej manžel Judd Apatow, Knocked Up, po boku herečky Katherine Heigl v hlavnej úlohe. Recenzie na adresu Leslie boli pozitívne a získala aj nomináciu od Asociácie filmových kritikov v Chicagu. Film získal cenu People's Choice Award za „obľúbenú filmovú komédiu“, bol menovaný ako jeden z desiatich filmov roka AFI.
V roku 2011 si Leslie zahrala manželku Jasona Batemana v komédii The Change-Up. Film obsahoval aj scény, v ktorých figurovala Leslie nahá. Tieto scény boli však vytvorené vďaka špeciálnej digitálnej animácii. V rovnakom roku prepožičala svoj hlas postave menom Linda v animovanom filme Rio.
Zahrala si tiež v pokračovaní filmu Knocked Up, tentokrát bez Katherine Heigl, s názvom This Is 40 (2012). Film hovorí o manželstve Debbie (Leslie Mann) a Petea (Paul Rudd) ktoré prechádza krízou. Vo filme si jej dcéry zahrali skutočné dcéry Leslie, ktoré má s režisérom filmu. O rok neskôr si zahrala menšiu rolu vo filme The Bling Ring, v príbehu inšpirovanom skutočnými udalosťami teenagerov z Los Angeles, ktorý okrádali miestne celebrity.
Po boku Cameron Diaz a Kate Upton si v roku 2014 zahrala podvádzanú manželku Kate vo filme The Other Woman. Film získal dobré recenzie. V rovnakom roku Leslie pracovala aj na pokračovaní animovanej rozprávky Rio 2 a v roku 2016 sa objavila v romantickej komédií How to Be Single spolu s Dakotou Johnson, Rebel Wilson či Alison Brie.
V roku 2018 sa predstavila v filme Blockers a na rok 2019 sa má objaviť vo filme Motherless Brooklyn po boku Brucea Willisa.

Súkromný život

Dňa  9. júna 1997 sa vydala za režiséra a producenta Judda Apatowa s ktorým sa stretla počas konkurzov na film The Cable Guy (1996). Majú dve dcéry, Maude (* 1997) a Iris (* 2002), ktoré sa účinkovali vo filmoch Knocked Up, Funny People, a This Is 40 ako dcéry Leslie.
S manželom sú dlhoročnými podporovateľmi neziskovej organizácie 826LA, ktorá sa zameriava na povzbudzovanie a rozvíjanie písacích zručností znevýhodnenej mládeže. Tiež sa podieľajú na Stuart House UCLA Rape Treatment Centre, ktoré slúži na podporu sexuálne zneužívaných detí a ich rodín. Filantropia Leslie a Judda bola v roku 2012 ocenená Výskumným programom pre výskum rakoviny detí, ktorý udelil páru v roku 2012 cenu „Children's Choice Award“ za prácu s deťmi a rodinami, ktoré sa zaoberajú detskou rakovinou. V roku 2009 bol pár tiež uznaný The Fulfillment Fund, ktorý ich ocenil za ich dlhoročnú prácu s organizáciami.